Document ID: /fineweb-2-swissfilter-quality_10-filterrobots/filtered/02816.jsonl.gz/51

Jozo Dalić, predstavnik Hrvata u Švicarskoj pri Savjetu Vlade za Hrvate izvan Republike Hrvatske već je stigao do polovice svog prvog mandata.
Inače, ovaj rođeni Splićanin za sebe kaže da je najprije suprug svojoj Mari, pa otac dvoje djece i onda sve ostalo. Već 12 godina zaposlenik je Švicarske katoličke crkve, a prije toga je 16 godina proveo kao djelatnik hrvatskog Ministarstva vanjskih poslova. Iako je proveo i pet godina kao dragovoljac Domovinskog rata na ratištima u Hrvatskoj i BiH, zbog svega što se događa, ne voli govoriti o tome.
S obzirom na to da u Švicarskoj živi 17 godina detaljno je upoznat s načinom i problemima života u iseljeništvu, a ne odmaže ni činjenica da je dijete “gastarbajtera“.
Protek od dvije godine bila je prilika za rezimiranje njegova djelovanja, ali i razgovor o planovima za ostatak mandata švicarskog člana Savjeta Vlade za Hrvate izvan RH.
Hrvati.ch: Zašto je Savjet Vlade za Hrvate izvan RH važan za iseljeništvo?
Dalić: Važan je iz jako puno razloga, ponajprije zbog velikog broja Hrvata koji žive izvan Domovine. To tijelo svoju zadaću obavlja djelujući na tri skupine, a one su iseljeništvo, Hrvati u BiH i naše manjine. Svrha mu je savjetovati Vladu RH o pitanjima njihovog života izvan Domovine i opstanka općenito. Osim toga, mnogobrojnim programima financijski potpomaže te tri skupine. Dakako, najvažniju posredničku ulogu u tome igra Središnji državni ured za Hrvate izvan Republike Hrvatske.
Hrvati.ch: Konkretno, koji su Vaši zadaci kao predstavnika Hrvata iz Švicarske pri Savjetu Vlade?
Dalić: Moj osnovni zadatak je posredovanje između Domovine i hrvatske zajednice u Švicarskoj. Pri tom mislim na hrvatske udruge koje djeluju na području Švicarske Konfederacije. Praktično to znači da svojim znanjem i iskustvom osobno pomažem i sudjelujem u radu tih udruga kako bih što relevantnije Uredu i Savjetu prenio problematiku naše zajednice u Švicarskoj.
Hrvati.ch: 17. studenog biti će dvije godine da ste na toj dužnosti. Što ste u tom periodu napravili za našu zajednicu u Švicarskoj?
Dalić: Teško je konkretno nabrajati sve korake i poteze jer su mnogobrojni. Međutim, najbolje se moj rad može zrcaliti, primjerice, u činjenici da su predstavnici Središnjeg državnog ureda već šest puta posjetili razne Udruge hrvatske zajednice u Švicarskoj kako bi se i osobno upoznali samim stanjem. Uz to, upućujem naše udruge u Švicarskoj na najbolje načine suradnje s Domovinom, a sve s krajnjim ciljem očuvanja našeg nacionalnog identiteta i kulturnog naslijeđa na ovim prostorima.
Dodao bih da je zbog globalizacije i inih okolnosti danas više nego ikad potrebno djelovati na tom polju. Osim što mi je to “u opisu posla“, smatram to i osobnom misijom.
Hrvati.ch: Kakvi su planovi za nastavak mandata?
Dalić: Istim ritmom širiti ideje Savjeta i Središnjeg ureda među našom zajednicom. Dakle, što više informirati naše udruge o radu tih tijela te ih poticati da se što više prijavljuju natječaje i pozive. Za sada se nalazimo na pola puta, ali smatram da je moguće i više i bolje.
Hrvati.ch: Kako to mislite?
Dalić: Znamo da je postpandemijsko vrijeme nanijelo štetu svim zajednicama. Ne samo hrvatskim nego svugdje. Stoga sam si dao za zadatak da potičem udruživanje rada naših udruga kako bi, ne samo opstali, već i da bi što korisnije iskoristili sve svoje resurse u cilju održanja našeg identiteta i kulture. Kao sjajan primjer bih naveo udruge okupljene oko Hrvatskog Doma Zug koje su se odlučile na takav potez i zbog njega sad imaju mnogo bolju i širu perspektivu kvaltetnog opstanka.
Hrvati.ch: Je li se o tome razgovaralo na sastanku kojeg ste održali s tim udrugama prilikom nedavne proslave 50. godina postojanja NK Marjan?
Dalić: Upravo tako. Tad smo odlučili iskoristiti priliku jer smo svi bili na istom mjestu kako bismo porazgovarali o budućim projektima. Predstavnici Središnjeg državnog ureda su to objeručke poduprli.
Hrvati.ch: Hoćete li se sastajati i s ostalim udrugama Hrvata u Švicarskoj i kada?
Dalić: Već su u planu različiti sastanci. Trenutačno se radi s hrvatskom zajednicom iz Ticina. Oni žele realizirati projekt održavanja Hrvatske nastave u tom dijelu Švicarske uz pomoć Hrvatske katoličke crkve i to putem Javnog natječaja Središnjeg državnog ureda. Očekujem njihov poziv kako bismo konkretizirali sljedeće korake.
Hrvati.ch: Kako identificirate potrebe Hrvata i kako se borite za eventualne promjene?
Dalić: Tako da redovito komuniciram sa svim udrugama i nastojim ih aktivno slušati. Moram priznati da se sve udruge više-manje bore sa istim problemima. Rekao bih da je to najprije problem privlačenja podmlatka. No, to je već i šire društveno pitanje. Osobno smatram da bismo trebali krenuti od savladavanja manjih koraka kako bi se mogli riješiti i ti veći problemi. Također, kao problem se ističe i pitanje financiranja rada tih udruga. Iako svi misle da u Švicarskoj postoje neograničena financijska sredstva samih Hrvata, činjenica je da je postpandemijska kriza uvelike smanjila životni stndard Hrvata u Švicarskoj. Najveću ulogu u rješavanju tog problema svakako će imati Središnji državni ured putem svojih natječaja i javnih poziva.
Hrvati.ch: Kako surađujete s predstavnicima hrvatskih vlasti u Švicarskoj?
Dalić: Suradnja je uvijek aktualna te mogu iznijeti samo pohvale kako za Velposlanstvo Republike Hrvatske u Bernu tako i za Generalni konzulat u Zürichu. Uvijek su spremni pomoći, na suradnju te na zajedničke nastupe prema našoj zajednici. Imamo korektan odnos pun razumijevanja jedni za druge.
Hrvati.ch: Kako ovaj angažman utječe na Vaš privatan život?
Dalić: Sav moj angažman baziran je na pitanjima srca, dakle, radim ga s ljubavlju. Stoga mi niti ne pada teško da svo svoje slobodno vrijeme posvetim upravo radu na poboljšanju stanja i rješavanju pitanja koja muče našu zajednicu u Švicarskoj. Naglasio bih da je moja obitelj puna razumijevanja i potpore za moj angažman jer svi zajedno shvaćamo koliko je važno održanje našeg identiteta i kulture u ovoj zemlji.